PKVM nafi penglibatan dalam penubuhan MIC baru
Mingguan Malaysia – 5 Feb. 2006
Persatuan Kebajikan Vanniar Malaysia (PKVM) hari ini menafikan penglibatan persatuan itu dalam penubuhan parti MIC Baru, malah menegaskan persatuan itu yang diwujudkan sejak 1973 adalah sebuah persatuan kebajikan. 
Pengerusi PKVM Cawangan Klang, P.Ponnusamy, 63, berkata penjelasan itu terpaksa dibuat berikutan tindakan Ketua Penaja MIC Baru, P. Gannapathy, yang juga bekas anggota persatuan itu, menggunakan nama PKVM bagi meraih sokongan kaum India agar menyertai parti itu. 
Bercakap kepada pemberita di pejabat persatuan itu di sini, hari ini, beliau berkata sidang media itu juga bertujuan memberi penjelasan kepada 1,900 anggota persatuan itu yang keliru dengan tindakan Gannapathy itu di samping menjelaskan pendirian sebenar persatuan itu terhadap isu penubuhan MIC Baru. 
Ponnusamy berkata Gannapathy menyertai persatuan itu pada 2001 tetapi disingkirkan pada 22 Feb tahun lepas berikutan tindakan Gannapathy menolak jawatan Naib Presiden persatuan yang ditawarkan kepadanya tetapi sebaliknya mahu dilantik sebagai Presiden yang akhirnya membawa kepada penyingkirannya dari persatuan itu. 
Katanya Gannapathy kemudiannya memfailkan saman terhadap persatuan itu atas tindakan menyingkirkannya itu dan surat saman itu telah diterima oleh presiden persatuan S.Jeganathan, 57. 
``Dakwaan Gannapathy bahawa beliau adalah presiden persatuan ini adalah tidak benar dan PKVM tidak menyokong atau membantu penubuhan MIC Baru,'' katanya. 
PKVM diasaskan pada tahun 1973 oleh M.Kali, R.Thanabal, K.Kaniappan dan S.R Arumugam di Kuala Langat, Banting. Kini persatuan itu mempunyai tujuh cawangan termasuk di Pahang, Johor, Negeri Sembilan, Kuala Lumpur dan Perak. 
Ponnusamy berkata persatuan yang pada mulanya dianggotai seramai 37 anggota, merupakan sebuah persatuan kebajikan yang mempunyai matlamat untuk membantu anggota persatuan dan keluarga mereka dalam soal kebajikan, pendidikan, perniagaan dan pertanian. 
Ketika ditanya mengenai pendirian persatuan itu berhubung penubuhan MIC Baru, Ponnusamy berkata beliau dan barisan kepimpinan PKVM menyokong kuat kepimpinan Barisan Nasional dan parti komponen sedia ada. 
Source: Utusan Online | www.utusan.com.my